ধর্মতলা চত্বরের অভিজাত হোটেল পিয়ারলেস ইন। শুক্রবার রাতে সেই হোটেল থেকেই অচৈতন্য অবস্থায় উদ্ধার করা হয় ওই ছাত্রকে। হোচেলের ৫ তলায় ১৪০৭ নম্বর ঘরের শৌচাগার থেকে জখম অবস্থায় উদ্ধার করা হয় ওই ছাত্রকে। হাসপাতালে নিয়ে যাওয়া হলে তাকে মৃত বলে ঘোষণা করেন চিকিত্সকরা। জানা গেছে, মৃত হর্ষ বালানি আদতে গুজরাটের বাসিন্দা। জামশেদপুরের একটি কলেজের ম্যানেজমেন্টের ছাত্র ছিল সে। সম্ভবত পরশুদিন অর্থাত্ বৃহস্পতিবারই কলকাতায় আসে সে। কলকাতায় এসেই অভিজাত এই হোটেলটিতে ওঠে ওই ছাত্র। প্রাথমিক তদন্তের পর পুলিস জানিয়েছে, মৃত ছাত্রের গলায় ক্ষতচিহ্ন রয়েছে। মৃতদেহের পাশে একটি ছুরিও পড়েছিল। ওই ছাত্র আত্মহত্যা করেছেন নাকি তাকে খুন করা হয়েছে, তা নিয়ে সন্দেহ দানা বেঁধেছে। এঘটনার পিছনে মানসিক অবসাদ অথবা ত্রিকোণ সম্পর্ক কারণ হয়ে থাকতে পারে বলে মনে করা হচ্ছে। অস্বাভাবিক মৃত্যুর মামলা রুজু করে তদন্ত শুরু করেছে পুলিস। নিউ মার্কেট থানার পুলিস দেহটি উদ্ধার করেছে। উদ্ধারের পর ময়নাতদন্তের জন্য পাঠানো হয়েছে দেহটি। ময়নাতদন্তের রিপোর্ট হাতে আসার পরই মৃত্যুর নিশ্চিত কারণ সম্পর্কে জানা যাবে বলে জানিয়েছে পুলিস।